CELEX: 52012PC0646
Language: lv
Date: 2012-11-09
Title: Priekšlikums PADOMES LĒMUMS, ar ko pieņem Eiropas Savienības nostāju Pasaules tirdzniecības organizācijas Vispārējā padomē par Tadžikistānas Republikas iestāšanos Pasaules tirdzniecības organizācijā

|
			
		
		
		52012PC0646
		
			Priekšlikums PADOMES LĒMUMS, ar ko pieņem Eiropas Savienības nostāju Pasaules tirdzniecības organizācijas Vispārējā padomē par Tadžikistānas Republikas iestāšanos Pasaules tirdzniecības organizācijā /* COM/2012/0646 final - 2012/0308 (NLE) */
			
				
		
		
			
			   	PASKAIDROJUMA RAKSTS
I. IEVADS
Pasaules tirdzniecības organizācijas
(PTO) dalībvalstu un Tadžikistānas Republikas vienošanās par
Tadžikistānas Republikas iestāšanās nosacījumiem
organizācijā ir nobeiguma posmā. Tas panākts pēc
11 gadu ilgām sarunām, kas sākās 2001. gadā,
kad Tadžikistānas Republika iesniedza pieteikumu par iestāšanos PTO.
Tadžikistānas Republikas
iestāšanās nosacījumi jāapstiprina ar Padomes lēmumu,
pirms ES PTO var oficiāli atbalstīt Tadžikistānas Republikas
iestāšanos.
Iestāšanās nosacījumu
kopsavilkums ir izklāstīts turpmāk dokumentā.
II. TADŽIKISTĀNAS REPUBLIKAS
IESTĀŠANĀS PTO NOSACĪJUMU KOPSAVILKUMS PA NOZARĒM
Saistību kopums
Tadžikistānas iestāšanās
grafikā vidējā galīgā saistošā likme (FBR)
ir 7,5 %.
Vidējā galīgā
saistošā likme lauksaimniecības produktiem (8,6 %) ir nedaudz
lielāka nekā rūpniecības precēm (7 %).
Tadžikistāna sāks piemērot FBR
piecus gadus pēc iestāšanās dienas.
Minētie
vidējie tarifu līmeņi ir diezgan pieņemami, ņemot
vērā Tadžikistānas mazo un noslēgto ekonomiku. ES
iepriekšējā praksē salīdzinoša izmēra ekonomikās
minētie tarifu līmeņi ir pieņemti kā
samērīgi.
Rūpniecības preces 
–              
Vidējā galīgā saistošā
likme produktiem, kas nav lauksaimniecības produkti, ir 7 %.
–              
Augstākās galīgās
saistošās tarifu likmes ir apaviem (vidēji 20 % un
augstākais 30 %) un tekstilizstrādājumiem (vidēji 10 %
un augstākais 30 %).
–              
Tadžikistāna pievienosies Informācijas
tehnoloģiju nolīgumam (ITN) un attiecīgi 5 gadu laikā
atteiksies no saviem ITN tarifiem. 
Lauksaimniecības preces 
–              
Vidējā galīgā saistošā
likme lauksaimniecības produktiem ir 8,6 %.
–              
Tarifu augstākās likmes
lauksaimniecībā ir pieņemamas: svaigiem tomātiem 23 %
un dažiem citiem dažādiem svaigiem dārzeņiem, sieram un tabakai
15 % vai nedaudz vairāk. 
Pakalpojumi 
Tadžikistānas īpašo saistību
grafiks pakalpojumu jomā ir ļoti pieņemams, ievērojot
šīs valsts ekonomikas lielumu. Tadžikistāna uzņemsies
ievērojamas saistības attiecībā uz pieeju tirgum un valsts
režīmu daudzās pakalpojumu nozarēs, tostarp profesionālo,
datoru, pētniecības un izstrādes, īres/līzinga un citu
uzņēmējdarbības pakalpojumu, sakaru pakalpojumu
(kurjerpasts un telekomunikāciju pakalpojumi), būvniecības,
izplatīšanas, privātās izglītības, vides, finanšu
(apdrošināšanas un banku), veselības aprūpes, tūrisma,
rekreācijas un transporta pakalpojumu jomā.
Saistības saskaņā ar
protokolu
Iestāšanās procesa
pēdējā posmā, kurā bija iesaistītas daudzas
puses, PTO dalībnieki kopīgi centās nodrošināt
Tadžikistānas tirdzniecības likumu un iestāžu principiālu
atbilstību PTO noteikumiem un līgumiem, izklāstot tos
pievienošanās protokolā un darba grupas ziņojumā. ES ir
īpaši nozīmīgi turpmāk izklāstītie
jautājumi.
Valsts īpašums, privatizācija un
valsts tirdzniecības uzņēmumi
No pievienošanās dienas valsts
tirdzniecības uzņēmumi (tostarp valsts īpašumā esoši
un valsts kontrolē esoši uzņēmumi, uzņēmumi ar
īpašām vai ekskluzīvām privilēģijām un
unitāri uzņēmumi (unitary enterprises))
Tadžikistānā visos pirkumos un pārdevumos, kuri nav
paredzēti valdības lietošanai vai patēriņam, ievēros
vienīgi komerciālus apsvērumus. Tadžikistāna turklāt
apliecināja, ka minētie valsts tirdzniecības uzņēmumi
citu dalībnieku uzņēmumiem nodrošinās vienādas
iespējas saskaņā ar ierasto uzņēmējdarbības
praksi pretendēt uz dalību iepirkumos no Tadžikistānas valsts
uzņēmumiem vai pārdevumos tiem. Jebkādi ierobežojumi
materiālu eksportam ar mērķi nodrošināt iekšzemes
pārstrādes rūpniecībai būtiski nepieciešamo
materiālu daudzumu nebūs vērsti uz to, lai palielinātu
minētās iekšzemes rūpniecības eksporta apjomu vai
aizsardzības līmeni.
Tirdzniecības tiesības
No pievienošanās dienas Tadžikistāna
jebkurai fiziskai vai juridiskai personai neatkarīgi no fiziskas
klātbūtnes vai ieguldījumiem Tadžikistānā
attiecībā uz jebkuru produktu, kura imports no Tadžikistānas ir
atļauts, jebkurā izplatīšanas līmenī piešķirs
reģistrēta importētāja tiesības. No pievienošanās
dienas pilnā apmērā tiks nodrošinātas importa un eksporta
tiesības nediskriminējošā un neierobežojošā veidā, un
visa veida prasības par komercreģistrāciju vai par importa un
eksporta tiesību piemērošanu tiks noteiktas vienīgi muitas vai
fiskālos nolūkos, neuzliekot par pienākumu veikt
ieguldījumus un nedodot izplatītāja tiesības
Tadžikistānā, un neradīs tirdzniecības
šķēršļus.
Informācijas tehnoloģiju
nolīgums (ITN)
Tadžikistānas Republika ir iesniegusi
savu ITN grafiku pārbaudīšanai ITN komitejā saskaņā ar
ITN procedūrām, lai Tadžikistānas Republika, kļūstot
par PTO dalībnieci, varētu pievienoties nolīgumam.
Muitas vērtības noteikšana
No pievienošanās dienas Tadžikistāna
piemēros savus muitas vērtības noteikšanas normatīvos un
regulatīvos aktus un praksi, tostarp tādus, kuru mērķis ir
novērst preču novērtēšanu par zemu, saskaņā ar
PTO Nolīgumu, tostarp 1994. gada VVTT I pantu, PTO Nolīgumu par
1994. gada VVTT VII panta un I pielikuma īstenošanu
(Skaidrojošās piezīmes). 
Eksporta maksājumi
Tadžikistāna ir uzņēmusies
visaptverošas saistības attiecībā uz eksporta maksājumu
samazināšanu. 
Valsts iepirkuma nolīgums
Tadžikistāna ir apstiprinājusi
vēlmi pievienoties PTO Nolīgumam par valsts iepirkumu.
Tadžikistāna pēc pievienošanās piedalīsies
nolīgumā novērotāja statusā un gada laikā
pēc pievienošanās PTO iesniegs pieteikumu dalībai ar
aptvēruma piedāvājumu.
Civilās aviācijas gaisa kuģu
tirdzniecība
Tadžikistāna pēc pievienošanās
kļūs par parakstītājvalsti PTO Nolīgumā par
civilās aviācijas gaisa kuģu tirdzniecību.
III. IETEIKUMS
Iesniedzot Padomei apstiprināšanai
Tadžikistānas Republikas iestāšanās noteikumus PTO, Komisija
uzskata, ka šie noteikumi nodrošina līdzsvarotu un vērienīgu
tirgus atvēršanas saistību kopumu, kas nodrošinās
ievērojamus ieguvumus gan Tadžikistānas, gan tās PTO
tirdzniecības partneriem.
2012/0308 (NLE)
Priekšlikums
PADOMES LĒMUMS,
ar ko pieņem Eiropas Savienības
nostāju Pasaules tirdzniecības organizācijas Vispārējā
padomē par Tadžikistānas Republikas iestāšanos Pasaules
tirdzniecības organizācijā
EIROPAS SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 91. pantu,
100. panta 2. punktu un 207. panta 4. punktu
saistībā ar tā 218. panta 9. punktu,
ņemot vērā Eiropas Komisijas
priekšlikumu,
tā kā:
(1)       Tadžikistānas Republikas
valdība 2001. gada 29. maijā iesniedza pieteikumu par
pievienošanos Pasaules tirdzniecības organizācijas (PTO)
dibināšanas līgumam saskaņā ar minētā līguma
XII pantu.
(2)       Lai panāktu vienošanos
par iestāšanās noteikumiem, kas būtu pieņemami
Tadžikistānas Republikai un visām PTO dalībvalstīm,
2001. gada 18. jūlijā tika izveidota Tadžikistānas
Republikas iestāšanās darba grupa.
(3)       Komisija Savienības
vārdā risināja sarunas par Tadžikistānas Republikas
visaptverošu tirgus atvēršanas saistību kopumu, kas ir
Savienības interesēs.
(4)       Šīs saistības tagad
ir iekļautas Tadžikistānas Republikas iestāšanās
protokolā PTO.
(5)       Paredzams, ka
iestāšanās PTO būs pozitīvs un ilgstošs ieguldījums
Tadžikistānas Republikas ekonomisko reformu un ilgtspējīgas
attīstības procesā.
(6)       Tāpēc būtu
jāapstiprina iestāšanās protokols.
(7)       PTO dibināšanas
līguma XII pantā noteikts, ka iestāšanās noteikumi ir
savstarpēji jāsaskaņo valstij, kas iestājas, un PTO, un PTO
ministru konferencei jāapstiprina iestāšanās noteikumi no PTO
puses. PTO dibināšanas līguma IV panta 2. punktā
noteikts, ka laikposmā starp ministru konferencēm tās funkcijas
pilda Vispārējā padome.
(8)       Tādēļ ir
nepieciešams noteikt Savienības nostāju, kas jāieņem PTO
ministru konferencē par Tadžikistānas Republikas iestāšanos PTO,
IR PIEŅĒMUSI ŠO LĒMUMU. 
1. pants
Eiropas Savienības nostāja, kas
jāieņem Pasaules Tirdzniecības organizācijas
Vispārējā padomē par Tadžikistānas Republikas
iestāšanos PTO, ir atbalstīt iestāšanos.
2. pants
Šis lēmums stājas
spēkā tā pieņemšanas dienā. 
Briselē,
                                                                       Padomes
vārdā —
                                                                       priekšsēdētājs